Raed Arafat: "În foarte scurt timp semnăm contractul pentru cumpărarea a 3 milioane de teste rapide". Ce țară laudă șeful DSU.
Raed Arafat, secretar de stat în Ministerul de Interne, a declarat că epidemiologii români trebuie să analizeze modelul Slovaciei, care a organizat testarea în masă. Șeful DSU spune și că procedura prin care România va achiziționa 3 milioane de teste rapide este "avansată". "Poate că se vor lua de la mai mulți furnizori dacă nu există cantitatea necesară numai la unul" a adăugat Raed Arafat.
"Este un model de analizat (Slovacia, n.n.), este un model – poate – de învățat de la el, nu știu aplicabilitatea la noi ca număr de populație, ca diferențe între noi și ei, dar cert este un model pe care colegii noștri epidemiologi trebuie să îl analizeze și să spună punctul lor de vedere. Normal că un astfel de lucru trebuie să fie luat și trebuie să fie luate toate datele lor, analizate și sunt convins că pot să ni le dea", a afirmat Raed Arafat, luni seara, într-o intervenție la Digi24.Potrivit lui Arafat, o discuție despre Slovacia a avut deja loc într-o ședință online pe care a avut-o astăzi cu specialiștii în domeniu. "Clar, astfel de lucruri nu trebuie să fie respinse sau lăsate la o parte, fără să fie analizate și adaptate dacă este cazul", a spus Raed Arafat.În ceea ce privește achiziționarea a 3 milioane de teste rapide, secretarul de stat a spus că "lucrurile sunt avansate" : "Eu sper că în scurt timp o să știm de unde se vor lua, există mai mulți furnizori cu care se va discuta, Poate că se vor lua de la mai mulți furnizori dacă nu există cantitatea necesară numai la unul", a declarat Arafat.Procedura este derulată de Oficiul Național de Achiziții Centralizate. "În foarte scurt timp, sper că se va semna Acordul cadru și contractul în acest sens", a adăugat Raed Arafat. O parte din testele rapide ar putea fi folosite în zonele aflate în carantină.